Winkelsentrumrooftogte: Goedere eindig in NigeriëArgieffoto “Die diensverskaffers het bevestig dat die meerderheid van die items in Nigerië geaktiveer word,” het lt.genl. Solomon Makgale, woordvoerder van die polisie, gesê. “Die ontvangers gebruik koerierdienste om die items na Nigerië te stuur.” Gauteng en die Wes-Kaap het die swaarste deurgeloop onder die afgelope paar maande se rooftogte. In amper al die gevalle is daar elektroniese goedere, veral selfone, gesteel. Makgale het gesê die polisie se ondersoeke tot dusver het vasgestel dat daar talle groepe by die rooftogte betrokke is. “Die groepe werk nie noodwendig saam nie, maar van hulle het gemeenskaplike individuele lede – met ander woorde daar is een persoon wat by twee of drie groepe betrokke is.” Makgale het ook bekend gemaak dat ŉ man in KwaZulu-Natal in hegtenis geneem is in verband met die rooftogte. Hy het gesê vier mense wat vroeër in afsonderlike voorvalle in hegtenis geneem is, word ook met agt ander sake verbind. ŉ Taakspan is onlangs op die been gebring en sluit beamptes van misdaadintelligensie in sowel as verteenwoordigers van Vodacom, Cell C, MTN en Telkom. Die taakspan ondersoek minstens 18 rooftogte. Makgale het gesê voorkomende maatreëls, insluitend polisiepatrollies by winkelsentrums, is ook reeds in plek gesit. Klik hier om vorige berigte oor die winkelsentrumrooftogte te lees.